text: Motorveje er sjappede og spejlglatte - bøvl venter i morgentrafikken
  14 december 2017 kl. 04.52
  Snefald i nat og de tidlige morgentimer gør vejene meget glatte og sjappede, da det er tø-sne, der kommer ned. 
  Motorvej E45 fra Horsens og mod Christiansfeld er meget glat  - og trafikken afvikles langtsomt. Snefaldet nedsætter også sigtbarheden.
  Forvent at det tager noget længere tid at komme på arbejde torsdag morgen. Sneplovene er i gang mange steder.
  En vindmølletransport er fanget af sneen ved Esbjerg Lufthavn. Transporten holder derfor stille dagen over i krydset Vestre Lufthavnsvej - John Tranums Vej. Stedet kan passeres med forsigtighed, oplyser Syd- og Sønderjyllands Politi.
  Snefaldet begyndte mange steder ved 03-tiden og var kraftigt frem til klokken 05.30.
  Temperaturerne ligger lige over frysepunktet. Når det bliver lyst, klarer vejret op fra sydvest med lidt eller nogen sol og spredte byger, der kan være med slud. Temperaturen stiger til mellem 2 og 6 graders varme, og det bliver lunest ved Vadehavet.
  Det sner flere steder i kredsen og sneplovene er kørt ud. Tænk længere transporttid i morgentimerne. Vagtchefen. #politidk
  
  